arnastofnun/IGC-2024 huggingface dataset:
Hægri skrílsflokkur

Skortur á mannasiðum hefur einkennt þingflokk Framsóknar á kjörtímabilinu. Guðmundur Steingrímsson og Siv Friðleifsdóttir tóku ekki þátt í ruglinu og eru farin. Guðmundur í nýjan flokk og Siv býður ekki aftur fram. Þar með eru menn Sigmundar Davíðs Gunnlaugssonar alls staðar á oddinum, að undanskilinni Eygló Harðardóttur, sem kann mannasiði. Verst lætur Vigdís Hauksdóttir, sem líka hefur að sérgrein að misþyrma orðtökum í íslenzku máli. Óhemjugangurinn hæfir að vísu flokki, sem setur lýðskrum á oddinn og býður einfaldar lausnir á hverjum vanda. Framsókn er hratt að breytast í hægri sinnaðan skrílsflokk.
Nuddar sér utan í Krist

Bjarni Benediktsson fer óvarlega í að nudda sér utan í Krist í upphafi kosningavetrar. Lýðskrumurum hefur að vísu gefist slíkt vel gegnum tíðina. En ríkiskirkjan sjálf temprar nuddið við heilbrigða skynsemi og þekkingu. Kristur er ekki eign ríkiskirkjunnar, ekki heldur krossinn og þjóðsöngurinn, ekki einu sinni jólin og kirkjugarðurinn. Sumt af þessu er sameign kristinna safnaða, annað sameign eingyðistrúflokka og sumt er enn eldra, svo sem jólin og gröfin. En nú eru komnir óvissir tímar. Billegir lýðskrumarar leita á ný og langsótt mið í von um, að þar leynist einhvers staðar dulið fjöldafylgi.
Flótti formannsins

Sigmundur Davíð Gunnlaugsson keypti Birki Jón Jónsson úr efsta sæti lista Framsóknar á Norðurlandi eystra. Væntanlega með stuðningi Kögunar, er keypti fyrir hann formennskuna. Enn er kaupverð ekki upplýst. Sigmundi var ekki farið að lítast á lágar tölur Framsóknar í könnunum um fylgið í Reykjavík. Nægja ekki til að skola inn þingmanni. Hann vildi því flýja í öruggt skjól hins rótgróna Framsóknarkjördæmis. Höskuldur Þórhallsson komst að plottinu og lýsti framboði í efsta sæti degi fyrir yfirlýsingu seinheppins formanns. Við eigum svo eftir að sjá, hversu miklu fylgi formaðurinn tapar þar nyrðra.
Gagnslaus lög

Lög um fjármál flokka og frambjóðenda frá 2006 eru gott dæmi um fíflaganginn í ráðuneytum og á Alþingi. Í lögunum segir frá sektum og varðhaldi, en ekki minnst á neinn til að kveða upp þá dóma. Ríkisendurskoðandi segir ekki vera í verkahring embættis hans að kveða upp sektar- og fangelsisdóma. Því hegða frambjóðendur Sjálfstæðisflokksins og Samfylkingarinnar sér eins og lögin séu ekki til. Annar hver sjálfstæðismaður og þriðji hver samfylkingarmaður hefur ekki skilað inn yfirliti um kostnað baráttunnar fyrir kosningarnar 2010. Þannig reynast hver lögin á fætur öðrum vera ónothæf vegna formgalla.
Saumað að íslenzku

Hingað til hélt ég, að íslenzk tunga væri á sæmilegu róli í nútímanum. Vel hefði tekizt að búa til orð um hafsjó tæknilegra og vísindalegra hugtaka. Stéttarfélög verkfræðinga og tæknimanna hefðu treyst stöðu tungumálsins á þeim sviðum. Líka væri íslenzka á fjölþjóðlegum tölvustöðlum og talgervlum. Nú berast fréttir af fjölþjóðlegri könnun, sem virðist hafa leitt í ljós, að staðan sé mun lakari. Íslenzka sé eitt af tuttugu tungumálum í Evrópu, sem eigi á hættu að missa af lestinni. Ekkert er íslenzku þó eins hættulegt og greinilegt áhugaleysi ungra fjölmiðlunga á tungumálinu sem atvinnutæki sínu.
Vanstillt fésbók

Á fésbókinni vantar allar stillingar til að gera hana þægilega. Þar er ekki hnappur til að loka fyrir beiðnir um þáttöku í netleikjum. Væri hentugt þeim, sem þýðast ekki slíkt. Ekki heldur er þar hnappur til að loka fyrir statusa með myndum. Margir hafa fattað, að gagnlegir statusar eru allir án mynda. Statusar með mynd flytja helzt tónlist, spakmæli á ensku eða myndir af höfundi, sem gott væri að losna við, ef þú þýðist ekki slíkt efni. Þótt fésbókin sé vinsæl og nýtist vel, verður hún þunglamaleg, þegar vinum fjölgar um of. Einfalt væri að leysa það með nokkrum grisjunar-hnöppum.
Jóhanna einvaldur

Jóhanna Sigurðardóttir stjórnar Samfylkingunni og ríkisstjórninni með harðri hendi. Lýsti nú sú síðast yfir efnislega, að Samfylkingin mundi ekki starfa með neinum flokki eftir kosningar. Engum, sem ekki vill klára aðildarsamning við Evrópusambandið fyrir þjóðaratkvæðagreiðslu um málið. Erfitt er að sjá, að Vinstri grænir njóti náðar Jóhönnu eftir kosningar í vor, hvað þá aðrir flokkar. Samfylkingin getur ekki annað en hlýtt Jóhönnu, því að flokkurinn hefur ekkert foringjaefni. Með yfirlýsingu einvaldsins stimplar flokkurinn sig í stjórnarandstöðu næsta vor, þótt Evrópustefnan dugi til 25% atkvæða.
Klikkun við Hringbraut

Fyrirhugaður risaspítali við Hringbraut er hefðbundið samsæri nefndakónga og verkfræðinga um að koma sér upp veltu. Því er kostnaðaráætlun of lág og fer 45% fram úr áætlun samkvæmt fyrri reynslu. Svo þarf að gera ráð fyrir, að þeir, sem lána fé, vilji vexti á vexti ofan. Og að lífeyrissjóðirnir vilji fá arð á arð ofan. Fyrsti áfangi spítalans fer upp í 100 milljarða króna og annar áfangi upp fyrir 40 milljarða í viðbót. Og þetta er spítali, sem hefur hvorki ráð á að endurnýja tæki né borga starfsfólki samkeppnishæf laun. Þótt allir viti, að þetta er klikkun, ryðst hún fram eins og sjálfvirk vél.
Íþróttir út í hött

Lestrarkannanir hafa löngum sýnt, að þriðjungur fólks hefur áhuga á íþróttum í fjölmiðlum. Svipaður fjöldi og hefur áhuga á stjórnmálum í fjölmiðlum. Eða menningu. Allt eru þetta sérstök áhugamál, sem eiga að hafa sinn sess hjá fjölmiðlum. Íþróttir eiga ekki að hafa neinn forgang umfram önnur. Fráleitt er að ryðja föstum dagskrárliðum til hliðar til að rýma fyrir boltaleikjum. Enn frekar út í hött er að safna skuldum til að fjármagna sýningar leikja. Ríkissjónvarpið er á villigötum í þessu efni. Kosti boltaleikir meira en annað efni, á að sýna þá á sérstakri rás gegn viðeigandi gjaldi áhorfenda.
Næsta kosningamál

Mín tilfinning er, að stefnubreyting gegn erfðabreyttri vöru hafi orðið í samfélaginu í haust. Fólk vill ekki bara, að erfðabreytt matvæli séu merkt. Það vill líka geta rakið, hvort erfðabreytt fóður sé að baki lambakjöti og annarri búvöru. Gegn þessari þróun hafa barist fræðimenn, sem hafa hagsmuna að gæta, einkum á vegum ORF Líftækni. Þeir hafa orðið að lúta í lægra haldi í umræðunni. Slæmar fréttir berast sífellt að utan, einkum um Monsanto, sem orðinn er hataðasti bófaflokkur heims. Mín tilfinning er, að tíðari fréttir muni berast hingað næstu misserin. Bann við erfðabreyttu verði kosningamál.
Trúum ekki einu orði

Seðlabankinn beitir blekkingum í athugasemd við rétta frétt um undanþágu til gjaldeyriskaupa. Svarar ekki spurningunni um, hvort þetta sé undanþága. Mér sýnist upprunalega fréttin hafa verið rétt og að Seðlabankinn ljúgi, þegar hann segir hana ranga að öllu leyti. Athugasemd bankans er greinilega samin af lagatækni, sem beitir orðhengilshætti til að skauta framhjá sannleikanum. Nákvæmlega eins og lagatæknir Fangelsisstofnunar beitir til að skauta hjá sannleikanum um fríðindi Baldurs Guðlaugssonar. Spillingin er orðin slík, að ekki er lengur hægt að trúa orði, sem kemur frá lykilstofnunum kerfisins.
Fatta villu sína

Sneypa framsóknar-föðurins fyrir Héraðsdómi Reykjavíkur bendir til breyttrar stefnu dómara. Eru líklega að byrja að átta sig á, að okkar dómvenja síðasta áratugs stríðir gegn evrópskri dómvenju. Sem við höfum samt lofað skriflega að virða. Hugtökin meiðyrði og einkalíf hafa breytt hér um merkingu á þessum tíma og vikið frá samevrópskum skilningi. Því hefur orðið að vísa nokkrum meiðyrðamálum út til Evrópu. Í öllum tilvikum hafa íslenzku dómarnir verið hraktir. Óratíma hefur tekið dómarana að átta sig á öngstræti sínu. Sýkna Teits Atlasonar bendir til, að sumir séu loksins að fatta villu síns vegar.
Raunasaga patentlausna

Með Ólafslögum kom Ólafur Jóhannesson á fót verðtryggingu fjárskuldbindinga. Þótti þá gott, en reyndist annmörkum háð. Eins og ýmsar aðrar patentlausnir Framsóknar, svo sem fíkniefnalaust Ísland árið 1999, 90% húsnæðislán árið 2003 og 20% niðurskurð húsnæðisskulda árið 2009. Jafnan þurfa menn að gæta hófs við að koma lýðskrumi í framkvæmd. Meðan við höfum krónu og verðbólgu, þurfum við verðtryggingu. En kannski væri gott að prófa að setja þak á hana. Segja til dæmis að samanlagður kostnaður af rekstri lána megi ekki samsvara meiru en 20% ársvöxtum. Þá væri um leið komið böndum á smálánin illræmdu.
Tilgangsleysi laga

Misserum saman er reynt að smíða lög um okur smálánafyrirtækja, en tekst þó ekki. Alþingi útvatnar textann, svo að hann verður meiningarlaus. Þetta gera þingmenn í samráði við talsmenn hagsmunaaðila. Hér tíðkast sí og æ að leita ráða hjá hagsmunaaðilum. Einmitt það, sem alls ekki má gera. Ekkert fæst af viti út úr lögum, ef hagsmunaaðilar koma við sögu. Í gamla daga voru menn einfaldlega dæmdir fyrir okur. Ekki lengur. Fjármálaeftirlitið þvær hendur sínar, því að okur flokkast ekki undir fjármál að sögn forstjórans! Svona er þetta á fleiri sviðum, nýsamþykkt lög ná ekki yfir það, sem þau fjalla um!
Vond smíði versnar

Undanfarin misseri hefur fjölgað dæmum um misheppnuð lög frá Alþingi. Þau eru illa eða of óljóst orðuð. Lagatæknar eiga of auðvelt með að snúa upp á lögin. Með stuðningi dómara, sem fagna hverju tækifæri til orðhengilsháttar. Frumvörp til laga koma illa gerð úr ráðuneytum, líklega samin af bjánum, sem ekki fá vinnu á lagatæknistofum. Þingmenn kunna ekkert í lagatækni og geta ekki lagað frumvörpin. Svo koma frumvörpin allt of seint fram, svo að leita þarf afbrigða til að fá þau afgreidd. Og þau fást bara ekki afgreidd vegna málþófs bófaflokka á alþingi. Íslenzk lagasmíði er því vond og hún versnar.
Móðgaðir magnast

Víða um heim vilja menn mega vera móðgaðir og láta gera eitthvað í málinu. Ekki bara múslimar, sem verða óðir, þegar spámaðurinn er móðgaður. Hér á landi vilja menn fá að móðgast og fá eitthvað gert í málinu. Dómstólar hafa oft tekið undir þetta og jafnvel látið hina móðguðu ráða, hvað flokkist sem móðgun. Túlki þeir eitthvað sem móðgun, er það talið vera móðgun. Sú hugsun er öngstræti. Ekki á að koma kerfinu við, þótt menn vilji teljast móðgaðir. Í vestrænu samfélagi þarf að móðga fólk til að hindra doða og stöðnun. Því miður fækkar þeim, sem skilja, að móðgun getur verið nauðsynleg upplýsing.
Hvítskúraðir hvítflibbar

Hvítflibbamenn fá sérmeðferð í dóms- og fangelsiskerfinu. Kerfiskarlar ráða ekki við að dæma jafningja og að halda þeim í fangelsi. Fá ekki skilið, að fínimenn og broddborgarar geti verið bófar. Samt eru glæpir hvítflibbamanna oftast umfangsmeiri en glæpir venjulegra þjófa. Baldur Guðlaugsson er gott dæmi, hafði 193 milljónir af bankanum og óbeint af skattgreiðendum. Hann fær sérmeðferð. Áður höfðum við dæmi af Daníel Þórðarsyni og Stefni Agnarssyni í Kaupþingi. Þeir fengu sérmeðferð. Þannig verða hrunverjar allir meira eða minna hvítskúraðir. Eva Joly varaði við þessu og hafði rétt fyrir sér.
Sæluríki bófa

Baldur Guðlaugsson er frjáls eftir að hafa afplánað sex mánuði af 24. Hann er kominn til vina sinna á lagatæknastofunni Lex. Samfélagsþjónusta er það kallað. Hvaða samfélagsþjónusta er það? Næst fá Annþór Kristján Karlsson og Börkur Birgisson að afplána sem útkastarar á Monte Carlo barnum. Í máli Baldurs hefur Fangelsisstofnun þverbrotið öll lög um fangavist. Forstjórinn og ráðherrann þurfa að sæta ábyrgð. Með sama framhaldi þarf engin fangelsi hér á landi. Bófarnir fara bara á Grand Hótel. Embættiskerfið er gegnrotið. Hvergi í Evrópu, ekki einu sinni á Ítalíu, er þvílíkt rugl sem á Íslandi.
Krossgötur frelsis

Hannes H. Gissurarson hafði nokkur áhrif á Davíð Oddsson, þegar hann var að rústa bönkunum með einkavinavæðingu. Hannes hefði þó sennilega heldur kosið einkavæðingu að hætti frjálshyggju. En varð að velja milli Davíðs og Sannrar frjálshyggju. Davíð fór víðar út af spori með skattagleði og forsjárhyggju. Er hann rústaði síðan Seðlabankanum í ofanálag bankanna, var Hannes orðinn næsta þögull. Menn vissu ekki lengur, hvað frjálshyggja var, markaðshyggja eða Davíðska. Vitum, að Davíð greifavinur vill ekki markaðsvæða kvótann með uppboði veiðileyfa. Hver er nú lína Hannesar í boðuðum fyrirlestrum fjórum?
Smákóngar stjórna

Jón Gíslason er eins og Páll Egill Winkel. Annar forstjóri Matvælastofnunar og hinn forstjóri Fangelsisstofnunar. Páll Winkel hefur þó komizt heldur lengra, því hann hefur búið til þriðja dómstigið ofan við Hæstarétt. Situr þar sjálfur og styttir dóma hrunverja meira en annars fólks. Sérmeðferð hans fékk Baldur Guðlaugsson. Jón Gíslason hefur ekki komizt eins langt, en hefur þó tekizt í átta mánuði að hunza reglugerð um merkingu erfðabreyttrar vöru; matvæla og fóðurs. Sérvitru smákóngarnir komast upp með þetta rugl. Ekki einu sinni áminntir fyrir afglöp. Því heldur séríslenzka ruglið áfram.
Vinjar í eyðimörk

Auknum straumi ferðamanna er að þakka, að matargerðarlist sáir sér, einkum í hverfi 101. En hún síast líka út á land. Nú er hægt að stikla á steinum um eyðimörk landsbyggðar. Á Suðurlandi er gott að borða í Grindavík (Bryggjan og Salthúsið), á Stokkseyrarbakka (Rauða húsið, Fjöruborðið) og á Klaustri (Systrakaffi). Á Austurlandi er gott í Hornafirði (Humarhöfnin, Pakkhús), Breiðdalsvík (Margrét) og Seyðisfirði (Skaftfell). Á Norðurlandi við Mývatn (Vogafjósið), Akureyri (Rub 23, Örkin) og Hofsósi (Lónkot). Á Vesturlandi í Stykkishólmi (Narfeyrarstofa, Fimm fiskar), Búðum og Ísafirði (Tjöruhúsið).
Vélbyssuskothríð

Hanna Birna Kristjánsdóttir sækist eftir efsta sæti á lista Flokksins í öðru Reykjavíkurkjördæminu. Líkleg til að ná því, enda er hún frambærileg bót á aumri stöðu. Aðalmenn þingflokksins eru hrunverjar, vafningar, sjóðastjórar, kúlulánafólk, skattsvikarar og varningsþjófar úr hruninu og frá því fyrir hrun. Hins vegar talar hún eins og vélbyssa. Ég skil ekki, hvað hún er að segja. Mér er sagt, að með því að spila hana á hálfum hraða náist samhengi og það sé bara harla gott. Hún hefur góðan tíma til að vinna úr þessum vanda sínum. Verður þá skeinuhætt siðblindingjunum, sem fyrir sitja á fleti.
Fínn fiskur á Rub 23

Rub 23 frá Akureyri hefur fest rætur í Kvosinni. Í kjallara Geysis-hússins á horni Aðalstrætis og Vesturgötu, þar sem áður var Sjávarkjallarinn. Fékk þar afburða sushi og þennan líka fína fisk. Bleikju úr Grindavík með mangó og chili kryddlegi og steinbít með reyktum barbeque kryddlegi. Með fylgdi flott hrásalat og franskir kartöflukubbar. Fiskurinn var nákvæmt hæfilega eldaður. Mæli með bragðmildum kryddlegi með fiski. Sterkur lögur yfirgnæfir fljótlega milda fiskbragð, sem mér finnst eiga að vera aðalsmerki á ferskum fiski. Svo Frábært er, að í hádeginu kostar fiskrétturinn bara 1690 krónur, gjafverð.
Engir formannstaktar

Guðbjartur Hannesson verður ekki formaður krata frekar en Árni Páll Árnason. Mistókst illa, þegar hann lét forstjóra Landsspítalans kúga sig til að hækka laun sín. Farið að hafa eftirköst, sem Guðbjartur ræður ekki við. Séu menn í stórpólitík, verða þeir að hafa yfirsýn og langtímaskyggni. Mega ekki láta taka sig á taugum í streitu líðandi stundar. Guðbjartur átti að hafna kúgun og leyfa forstjóranum að fara til Svíþjóðar. Hafi stjórnin stefnu um aðhald í launum smákónga, verður hún að standa við það. Guðbjartur er greinilega minni háttar pólitíkus, sem lætur spila með sig. Enginn formaður þar á ferð.
Öfga-áróðursvél

Fraser stofnunin í Kanada er ein af mörgum áróðursstofnunum hægri sinnaðrar frjálshyggju. Mælingar, sem sú stofnun gerir á meintu atvinnufrelsi landa, eru gersamlega marklausar. Mæla bara, hversu langt ríki eru komin á leið til öfga-frjálshyggju á hægri vængnum. Hvort Ísland fer úr einhverju sæti á þeim lista í annað sæti skiptir okkur nákvæmlega engu. Þegar forstöðumaður Fraser kemur til Íslands, er það þáttur í tilraunum auðvaldsins til að beygja okkur undir sig. Michael Walker mætir á fund með Hannesi Hólmsteini Gissurarsyni og áhangendum hans. Það er og verður sértrúarsöfnuður, áfram á undanhaldi.
Ofstæki heittrúarmanna

Framferði Bandaríkjanna í þriðja heiminum er samfellt hneyksli. Eru samfellt í stríði við ýmis minni máttar ríki og ógna öðrum. Til dæmis Íran um þessar mundir. Sáir ekki bara hatri í garð Bandaríkjanna, heldur til Vesturlanda almennt. Vandræðin, sem múslimar valda um heim allan, stafa þó aðeins að litlu leyti af þessu. Yfirleitt eru það uppákomur, sem tengjast móðgelsi. Svo sem út af skopmynd af spámanninum eða klippum af ofstæki klerka íslams. Að svo miklu leyti sem múslimar valda vandræðum, stafar það af trúarofstæki heittrúarmanna. Er ekki afleiðing meintrar heimsvaldastefnu Vesturlandabúa.
Sigurbraut fréttabarna

Þegar ég fór úr skóla í blaðamennsku, vorum við fullorðin. Kunnum íslenzku, þar á meðal stafsetningu, kunnum Y og Z, kunnum setningafræði, þekktum rætur orða. Kunnum hugtakafræði, þekktum mun á lýðveldi og lýðræði, sálgreiningu og sálfræði, barokk og rókokkó, Juno og Heru, belgísku og frönsku Kongó. Við höfðum lært landafræði og sagnfræði. Lengi hefur ekkert slíkt verið í boði í menntakerfinu. Og uppeldi snýst um að hossa börnum og segja þau vera toppinn á tilverunni. Þróar unglinga, sem telja sig sigra heiminn með millilendingu í blaðamennsku. Þau eru núllin, er við köllum fréttabörn. Milli hláturkasta.
Í fótspor Ingólfs

Alþingi og Reykjavíkurborg hafa látið eyðileggja merkustu fornminjar okkar. Steinlögð stétt landnámsaldar frá landnámsbænum að Tjörninni hefur verið rifin upp og flutt á Árbæjarsafn. Þar verður hún vafalaust lögð út aftur. En það er ekki sama og upprunalega stéttin í Kvosinni. Hér stendur að verki fólk, sem hefur engan skilning á sögulegum verðmætum. Stéttina ber að flytja aftur á sinn upprunalega stað og hlúa að henni þar. Helzt að gera fólki kleift að ganga eftir henni í fótspor landnámsmanna, þegar þeir fóru með fötur sínar suður að Tjörninni að sækja ferskvatn til drykkjar og þvotta.
Kvótamálið er einfalt

Kvótamálið er ekki flókið. Það er með einföldustu málum. Alþingi staðfestir bara að þjóðin eigi kvótann, ekki kvótagreifarnir. Fyrir hönd þjóðarinnar býður stjórnarráðið út kvótann til hæstbjóðandi til eins árs í senn. Verð kvótans ræðst af tilboðum á markaði, ekki af stjórnvizku fávita. Þetta er afar einföld aðferð og auðskiljanleg. Til þess að drepa þessu á dreif hefur fjórflokkurinn uppi gríðarlega flókna umræðu um alls konar hliðarhopp með hugtökum, sem enginn skilur. Ætlunin er að þyrla ryki yfir kjarna málsins, uppboð veiðileyfa. Reynt er að breyta þjóðarsátt í sátt við kvótaþjófana.
Þreyttur á múslimum

Orðinn frekar þreyttur á múslimum. Öfgahópar þeirra eru í stórsókn og valda vandræðum á Vesturlöndum. Gera kröfur um breytt samfélag, sem felur í sér kúvendingu frá helztu gildum Vesturlanda. Látum kyrrt liggja hatur í löndum íslams á kvenfrelsi, hommafrelsi, málfrelsi og upplýsingafrelsi. En viljum ekki fá þessi viðhorf hingað. Og allra sízt sveigja samfélagið að þeim. Geri að vísu ráð fyrir, að svipaðir öfgahópar kristnir geti verið til vandræða í löndum múslima. En fylgismenn vestrænnar menningar vilja draga strikið í sandinn heima fyrir. Vilja segja múslimum, hvernig ekki má haga sér hérna.
Spakmælasafn forstjórans

Ört bætist í spakmælasafn Unnar Gunnarsdóttur, forstjóra Fjármálaeftirlits ríkisins. Fyrst sagði hún það “litlu máli skipta þó að Fjármálaeftirlitið njóti nær einskis trausts meðal almennings á Íslandi”. Síðan sagði hún, að “smálánafyrirtæki séu ekki fjármálafyrirtæki og því hafi ekki komið til tals að Fjármálaeftirlitið hafi eftirlit með starfseminni”. Nýjasta gullkornið er um aðskilnað viðskiptabanka og fjárfestingarbanka, að ” orsakir hrunsins séu mun fjölþættari og flóknari heldur en bara þetta atriði”. Hinn nýi forstjóri stígur ekki í vitið, kann sig ekki og á eftir að valda miklum vandræðum.
Greifavinafélagið

Helztu fulltrúar bófaflokks kvótagreifa í fjórflokknum á Alþingi rottuðu sig saman á leynifundum innan atvinnuveganefndar Alþingis. Sömdu tillögur, sem fela í sér rækilegt fráhvarf frá þjóðarvilja, kosningaloforðum og stefnuskrá ríkisstjórnarinnar. Kristján L. Möller, Einar K. Guðfinnsson, Björn Valur Gíslason og Sigurður Ingi Jóhannsson héldu öðrum fulltrúum í nefndinni utan við þessa fundi. Sem fóru samt fram með vitund og vilja ríkisstjórnarinnar. Þeir smíðuðu plagg, sem þeir afhentu henni. Með leynimakkinu er ljóst, að ríkisstjórnin og fjórflokkurinn munu ekki endurheimta þýfi kvótagreifanna.
Dramatískt hástig

Gaman er að lesa heimsendaspár hagsmunaaðila í ferðaþjónustu. Eðlilegur virðisaukaskattur “gengur af íslenzkri ferðaþjónustu dauðri” er tónninn í mótmælum þeirra. Ramakveinið ómar allt frá samtökum bílaleiga yfir í hótel og flugfélög. Ferðaþjónusta hefur um nokkurt skeið verið undanþegin vaski annarra atvinnugreina. Þarf nú að taka til hendinni eins og aðrir. En allt slíkt vekur hvarvetna yfirlýsingar um, að hvorki muni lengur gras vaxa né merar fyljast. Við þekkjum þennan plagsið frá samtökum atvinnulífsins, sem hafa allt á hornum sér. Hagsmunaaðilar tala ætíð í dramatísku hástigi.
Evran blífur

Evran er mikilvægur þáttur friðarins, er hefur leyst Evrópustríðin af hólmi. Hentar varla spilltum ríkjum, svo sem Grikklandi og Íslandi. Grikkland gerði hana óvinsæla, jafnvel í Þýzkalandi. Samt er evran komin til að vera, sem sést af traustu gengi hennar í ólgusjó síðustu missera. Í henni felast engin mistök, en útfærslan var ótraust. Ríki evrunnar þurfa ábyrgari ríkisfjármál og ríkissjóðir eiga ekki að ábyrgjast banka. Evrópa lærir nú af reynslunni, verður sterkari en nokkru sinni fyrr. Evrukrísan verður álfunni til góðs, þegar til lengri tíma er litið. Og krónur eru auðvitað marklaus gjaldmiðill.
Smali skammar ketti

Meðan sjónvarpið sýndi umræðu um stefnu ríkisstjórnarinnar, sá ég stefnuræðu José Manuel Barroso fyrir Evrópusambandið á þingrás BBC. Hann var byrjaður, þegar ég kom að skjánum og ekki hættur, er ég fór klukkutíma síðar að sinna öðru. Samt var karl eldhress og skóf ekki utan af hlutunum. Þið eigið ekki fyrst að samþykkja eitthvað einróma á fundi og segja svo þremur tímum síðar í sjónvarpi, að þið séuð andvígir, sagði hann. Víðar en á Íslandi reyna menn að smala köttum. Þeim sem segja eitt í Bruxelles og annað heima í eldhafinu. Þegar tilefni gefast, eru menn kallaðir aumingjar víðar en við Austurvöll.
Logar glatt í eldhafi

Góðfréttir berast frá Hollandi. Eldhaf Ögmundar logar þar sem aldrei fyrr. Evrusinnar og Evrópusinnar unnu frækinn sigur í þingkosningum, en þjóðremba Geert Wilders hrundi, missti helming þingsæta. Vonandi er það merki þess, að evrópskir kjósendur séu að byrja að átta sig. Eldhaf Ögmundar geisar líka um evruna, sem hækkar bara og hækkar í verðgildi, hvað sem þjóðrembingar segja. Bezt er, að eftirlitsmenn frá Evrópu, sem Guðni Ágústsson segir baneitraða, kvarta yfir ofurskorti á hreinlæti í vinnslustöðvum hins þjóðlega íslenzka landbúnaðar. Sem sérhæfir sig í mokstri á sykri, rotvarnarefnum og sterum.
Bónus afskriftakóngs

Karl Wernersson er afskriftakóngur Íslendingar. Fékk níutíu milljarða króna afskrifaðar hjá bönkunum. Það er sko munur að vera séra Jón, með kveðju frá skattgreiðendum. Hluta af gróðanum notaði kóngur til að fela í skattaskjólum aflandseyja. Nú hefur Seðlabankinn verðlaunað kónginn sérstaklega með því að veita honum 20% bónus á evrurnar. Það er sko munur að vera séra Jón. Fyrst er afskrifað og síðan gefinn afsláttur í innflutningi fjárins. Seðlabankinn er orðinn að mótor í gjaldeyris-samsæri gegn þjóðinni. Svipan gengur á baki Jóni og Jónu aumingjum, en helztu bófar landsins njóta sérstakra fríðinda.
Skiljanlegt sjórán

Réttindi eigenda hugverka eru komin út yfir allan þjófabálk. Gróðafyrirtæki hafa keypt upp slík réttindi og reka harðan áróður fyrir framlengingu þeirra langt út yfir gröf og dauða. Slíkur var ekki upphaflegur tilgangur laga um höfundarétt. Höfundaréttur á bara að gilda í tvo áratugi frá fyrstu útgáfu hugverka. Erlend og íslenzk lög, sem ganga lengra, eru bara ólög, sett undir þrýstingi hagsmunaaðila. Eðlilegt er, að fólk leiti leiða til að forðast ólögin. Því hafa Hróar hettir fundið leiðir til að dreifa hugverkum ókeypis framhjá handhöfum höfundaréttar. Það er sjórán nútímans, skiljanlegt sjórán.
Bætt veitingarýni

Dómar notenda á TripAdvisor um veitingahús voru til skamms tíma óvandaðri en dómar þeirra um hótel. Þetta hefur batnað. Meginlandsþjóðir hafa komið inn, Frakkar, Spánverjar og Ítalir og rutt Engilsöxum til hliðar. Hafa meira vit á mat. Rugl hefur minnkað í dómum. Með fjölgun dóma minnka áhrif góðvina og hatursmanna. Lesendur sjá gegnum slíka. Við höllum okkur að skoðunum þeirra, sem TripAdvisor skráir sem Contributor, helzt Top Contributor. Við lestur dóma um hús á Íslandi sjáum við yfirburði nýrra fiskistaða í Reykjavík. Þeir eru einkum Sjávargrillið, Fiskfélagið, Fiskmarkaðurinn, Friðrik V og Höfnin.